1994. aasta Itaalia parlamendivalimised

1994. aasta Itaalia parlamendivalimised toimusid 27.–28. märtsil 1994, et valida Itaalia parlamendi 12. koosseis.
Pärast eelmiseid valimisi 1992. aastal moodustati algselt DC-PSI-PSDI-PLI valitsus, peaministriks Giuliano Amato (PSI). Kuid peagi alanud Mani pulite juurdluste käigus paljastati kõigis valitsuse parteides korruptsioonijuhtumid, mispeale 22. aprillil 1993 astus Amato tagasi ja ametisse nimetati Itaalia Panga kuberner Carlo Azeglio Ciampi tehnokraatlik valitsus. 13. jaanuaril astus ka Ciampi tagasi, mispeale saatis president Oscar Luigi Scalfaro parlamendi laiali ja korraldas ennetähtaegsed valimised 27. märtsiks 1994.
Valimiste eel muudeti suuresti valimissüsteemi. Kõik Itaalia vabariigi-aegsed valimised aastast 1946 olid seni toimunud puhtalt proportsionaalse süsteemiga, mida aga süüdistati korruptsiooni, poliitilise killustumise ja valitsuste ebastabiilsuse tekitamises. Samas Senati oli jagatud 237 üksikmandaadiliseks ringkonnaks, kuid lihthäälteenamusega valituks osutumiseks oli vajalik saavutada kaks kolmandikku häälteenamus, mis oli jõukohane vaid Lõuna-Tirooli saksakeelset vähemust esindavale Lõuna-Tirooli Rahvaparteile (SVP), enamus kandidaate lihthäälteenamusega valituks ei osutunud ja grupeeriti maakondade parteinimekirjadesse, kus nad siis valiti proportsionaalselt D'Hondti meetodiga. Kuna Itaalia põhiseaduse kohaselt saab rahvahääletust kasutada ainult mõne seaduse osaliseks või täielikuks annuleerimiseks, siis küsiti valijatelt, kas nad toetavad Senati valimisseadusest kahe kolmandikuse häälteenamuse klausli eemaldamist. 18. aprillil 1993 toimunud referendumil kiitsid valijad selle heaks 82,7%-17,3%, seega muutus Senati valimissüsteemi sisuliselt proportsionaalsest majoritaarseks. Valitsuse stabiilsuse tagamiseks otsustati ka Saadikutekoja valimissüsteem muuta samasuguseks ning 4. augustil võttis parlament vastu Senati ja Saadikutekoja uue valimisseaduse, mida nimetati selle autori Sergio Mattarella (DC) järgi "Mattarellum"iks. Seaduse kohaselt valiti mõlema koja kohtadest 75% majoritaarselt (Saadikutekojas 475 630st ja Senatis 232 315st) ja ülejäänud 25% jagati kompensatiivse proportsionaalse mandaadiga.
Kuna kõik neli valitsuse parteid olid suure osa oma valijaskonnast korruptsioonisüüdistuste tõttu kaotanud, arvati, et valimistel pääseb domineerima endise Itaalia Kommunistliku Partei järglaspartei Demokraatlik Vasakpartei (PDS). 26. jaanuaril teatas aga oma kandideerimisest meediamagnaat Silvio Berlusconi oma parteiga Forza Italia (nimetatud Itaalia jalgpallifännide hüüdlause järgi), nimetades oma eesmärgiks "kaitsta Itaaliat kommunistide eest". Ta väitis ka, et Mani pulite juurdlust viisid läbi kommunistlikud prokurörid, kes tahtsid Itaalias luua Nõukogude Liidu laadset valitsust. Ta tegi rohkelt valimiskampaaniat oma kolmel telekanalil, üheks tema suurimaks lubaduseks oli "miljoni uue töökoha loomine".
Valimiste eel moodustusid neli peamist valimisliitu, neist kaks Berlusconi poolt Põhja- ja Lõuna-Itaalia vaheliste erimeelsuste tõttu. Lõuna-Itaalias moodustas Forza Italia koos neofašistliku MSI järglaspartei Rahvusliku Alliansiga (Alleanza Nazionale) Hea Valitsuse Pooluse (Polo del Buon Governo), Põhja-Itaalias kandideeris FI kahasse Põhja Liigaga (Lega Nord) liidus Vabaduste Poolus (Polo delle Liberta) ja AN kandideeris omaette.
Berlusconi juhitud valimisliidud saavutasid enamuse Saadikutekojas (366 kohta), kuid Senatis jäi enamusest 7 kohta puudu (156). Ta saavutas aga enamuse mõlemas kojas, kuna neli Itaalia Rahvapartei senaatorit otsustasid hääletuses mitte osaleda, seega vajas ta enamuse saavutamiseks seal täpselt 156 häält. Lisaks hääletasid tema poolt ka kolm eluaegset senaatorit (endised presidendid Giovanni Leone ja Francesco Cossiga ning Fiati president Gianni Agnelli). 11. mail 1994 nimetati Berlusconi valitsuskabinett ametisse, mille 18. mail kiitis Senat heaks 159-153 ja 20. mail Saadikutekoda 366-245. Seda on Itaalia ajaloos nimetatud nn Esimese Vabariigi lõpuks ja Teise Vabariigi alguseks, kuigi ei võetud vastu uut põhiseadust.